फाल्डो सिरिज नेपाल : सुभाष उपाधि नजिक
सुभाष तामाङले गोकर्ण गल्फ क्लबमा भइरहेको फाल्डो सिरिज नेपाल च्याम्पियनसिपमा बिहीबार ६ अन्डर ६६ खेल्दै १४ स्ट्रोकको अग्रता लिएका छन् । 
काठमाडौँ — सुभाष तामाङले गोकर्ण गल्फ क्लबमा भइरहेको फाल्डो सिरिज नेपाल च्याम्पियनसिपमा बिहीबार ६ अन्डर ६६ खेल्दै १४ स्ट्रोकको अग्रता लिएका छन् । एक ओभर ७३ खेलेका १५ वर्षीय रितेश तामाङ समग्रमा चार ओभर १४८ सहित दोस्रोमा छन् । भारतका अभिराजसिंह चौहानले लगातार चार ओभर ७६ खेले । १७ वर्षे उनी ८ ओभर १५२ सहित तेस्रोमा छन् । १३ वर्षे सद्भाव आचार्यले तीन ओभर ७५ स्कोर गरे । उनी समग्रमा नौ ओभर १५३ को अवस्थामा छन् । १३ औं दक्षिण एसियाली खेलकुदमा दुई स्वर्ण जितेका सुभाषले लगातार तीन पार खेल्दै दोस्रो दिनको सुरुआत गरेका थिए । १७ वर्षीय उनले सुरुका नौ होलमा चार अन्डर ३२ खेल्ने क्रममा होल नं.४, ६, ७ र ८ मा एक–एक स्ट्रोक जोगाएर बर्डी गरे । उनले पछिल्ला नौ होलको स्कोर दुई अन्डर ३४ मा राखे । त्यसक्रममा ११ औं र १५ औं होलमा बर्डी बनाए ।रितेशले सुरुका नौ होलमा १ ओभर ३७ स्कोर गरे भने पछिल्ला नौ होलमा इभन पार ३६ को कार्ड बनाए । उनले तेस्रो, दसौं र १७ औं होलमा बर्डी गरे भने दोस्रो र आठौंमा एक–एक शट बढी खेलेर बोगीमा परे । उनी १४ औं होलमा डबल बोगी गर्नपुगे । अभिराजसिंहले सुरुका नौ होलमा इभन पार ३६ खेलेपनि पछिल्ला नौ होलमा खराब प्रदर्शन गर्दै चार ओभर ४० स्कोर गरे । सद्भावले सुरुका नौ होल १ अन्डर ३५ मा टुंग्याए पनि त्यो लय कायम राख्न सकेनन् र पछिल्ला नौ होलमा चार ओभर ४० स्कोर गरे । पुरुष १७–२१ उमेर समूहमा सुदीप तामाङ समग्रमा २८ ओभर १७२ सहित तेस्रोमा छन् भने १२–१६ वर्षको स्पर्धामा किसन परियार (३८ ओभर १८२) पनि तेस्रोमै छन् । महिलातर्फ कश्मिरा शाह १८ ओभर १६२ सहित शीर्षस्थानमा छिन् । उनले दोस्रो चरणमा ५ ओभर ७७ स्कोर गरिन् । उनलाई रबिना श्रेष्ठ (३६ ओभर १८०) र प्रतिभा राई (४० ओभर १८४) ले पछ्याइरहेका छन् ।नेपाल गल्फ संघद्वारा आयोजित ५४ होलको प्रतियोगितामा १२ देखि २१ वर्षसम्मका १६ जुनियर खेलाडी सहभागी छन् । तीनै स्पर्धाका विजेताले भियतनामको डानाङस्थित लगुना लाङ कोमा मार्च, २०२० मा हुने १४ औं फाल्डो सिरिज एसिया ग्रान्ड फाइनलमा प्रतिस्पर्धा गर्ने अवसर पाउनेछन् ।